Johannes episcopus servus servorum Dei, omnibus filiis sanctæ Eduensis ecclesiæ et per vos successoribus vestris in perpetuum. Auditum est nostris apostolicis auribus et crebro intimatum frequenter ecclesiis Galliarum contra decreta canonum in electione suorum episcoporum violentiam inferri. Quod nos, cui ecclesiarum omnium cura commissa est, quamvis indignis, viscerabiliter condolentes, ab universis ecclesiis hanc insertam violentiam auctoritate Dei et beati Petri recidere cupientes, præcipue vobis sanctæ videlicet Eduensi ecclesiæ, hujus nostri decreti privilegium scribere sancivimus, reges Francorum primum observatores orantes in quo decernimus et regulariter ordinamus, ut deinceps nemo regum vel principum vel aliqua persona vobis supponere vel ordinare aut successoribus vestris præsumat, nisi ex filiis ipsius ecclesiæ secundum scripta canonum quem clerus elegerit et populus proclamaverit, si in ea dignus repperiri potuerit. Quod si in ea quod forte accidere non credimus, inventus non fuerit, unanimi eorum consilio tam cleri quam populi de aliis dignissimus expectatur. Vestrum denique honorem, quem de seniore adepti fueritis de vestris domibus et de vestris canoniis et de communi causa fratrum et de omni proprietate vestra in hæredibus legitimis statuendis et eligendis ex ipsa domo, nostra apostolica auctoritate licentiam vobis concedimus ordinandi absque alicujus controversia impedimenti. Si quis vero magnus vel parvus contra hoc nostrum decretum et concessivam largitionem in aliquo surgere nostramque apostolicam auctoritatem violare vel infirmare præsumpserit, sciat se anathematis vinculo sanctæ Trinitatis invocatione et beati Petri apostoli potestate hac nostra auctoritate æternaliter cum inimicis Dei et ejus contradictoribus usque ad satisfactionem profligatum, ac in perpetuum dampnatum: conservatores autem hujus nostri decreti pax et gaudium et benedictio a largitore omnium bonorum Deo consequantur et vitam æternam habere mereantur. Scriptum per manus Theodori scriniarii sanctæ romanæ Ecclesiæ, in mense marcii et indictione sexta datum. Benevalete.